P6_TA(2004)0016

Βοϊβοδίνα: παρενόχληση των μειονοτήτων

Ψήφισμα του Ευρωπαϊκού Κοινοβουλίου σχετικά με την παρενόχληση των μειονοτήτων στη Βοϊβοδίνα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τη Σερβία και το Μαυροβούνιο-Γιουγκοσλαβία,

- έχοντας υπόψη τα ψηφίσματά του επί των ετήσιων εκθέσεων της Επιτροπής σχετικά με τη Διαδικασία Σταθεροποίησης και Σύνδεσης στη Νοτιοανατολική Ευρώπη της 7ης Νοεμβρίου 2002 [1] και της 20ής Νοεμβρίου 2003 [2],

- έχοντας υπόψη το άρθρο 115, παράγραφος 5, του Κανονισμού του,

Α. έχοντας υπόψη τις προσπάθειες της ΕΕ για την προώθηση του εκδημοκρατισμού και του σεβασμού των ανθρωπίνων δικαιωμάτων και των δικαιωμάτων των μειονοτήτων στη Δημοκρατία της Σερβίας και την Ένωση Σερβίας-Μαυροβουνίου,

Β. έχοντας υπόψη τις επανειλημμένες κατά τους τελευταίους μήνες παρενοχλήσεις σε βάρος των μειονοτήτων στη Βοϊβοδίνα και ιδιαίτερα σε βάρος της ουγγρικής μειονότητας,

Γ. γνωρίζοντας ότι αποδεδειγμένα σημειώθηκαν πρόσφατα βιαιότητες σε βάρος σέρβων πολιτών ουγγρικής καταγωγής σε πολλές πόλεις της επαρχίας της Βοϊβοδίνας όπως σύληση τάφων σε πολλές πόλεις, εξάπλωση του φιανομένου επιγραφής αντιουγγρικών συνθημάτων σε τοίχους (graffiti), πυρπόληση της εθνικής σημαίας της Δημοκρατίας της Ουγγαρίας, σωματική επίθεση εκ μέρους της αστυνομίας σε βάρος δημάρχου που εκπροσωπεί την ουγγρική μειονότητα,

Δ. επισημαίνοντας ότι αν και τα ατυχήματα αυτά είναι δυνατόν να εκληφθούν ως τοπικού ή μεμονωμένου χαρακτήρα, υφίσταται κίνδυνος να κλιμακωθούν προς διάφορες κατευθύνσεις,

Ε. λαμβάνοντας υπόψη ότι κατά τους τελευταίους δεκαοκτώ μήνες οι κεντρικές και τοπικές αρχές της Σερβίας παρέλειψαν να εξασφαλίσουν το σεβασμό των θεμελιωδών ανθρωπίνων δικαιωμάτων, περιλαμβανομένων εκείνων των εθνοτικών και εθνικών μειονοτήτων και να προσάγουν τους δράστες ενώπιον της δικαιοσύνης,

ΣΤ. εκφράζοντας τη βαθιά του ανησυχία για το γεγονός ότι οι σερβικές αρχές ως επί το πλείστον παραβλέπουν τη βία αντιμετωπίζοντάς την συχνά ως βανδαλισμό και αρνούμενες να αποδεχθούν εθνικιστικούς ή αποσχιστικούς λόγους,

Ζ. λαμβάνοντας υπόψη ότι η ΕΕ και τα κράτη μέλη της έχουν κατ' επανάληψη ζητήσει το σεβασμό των θεμελιωδών αξιών και των δικαιωμάτων των μειονοτήτων σε όλη την περιοχή,

Η. επισημαίνοντας τις πρόσφατες ενέργειες των αρχών του Βελιγραδίου για την αντιμετώπιση της σοβαρής αυτής κατάστασης και αναμένοντας να λάβουν περισσότερο συγκεκριμένα μέτρα,

1. εκφράζει τη βαθιά του ανησυχία για τις επανειλημμένες παραβιάσεις των ανθρωπίνων δικαιωμάτων στην επαρχία της Βοϊβοδίνας·

2. καλεί τις αρχές της Δημοκρατίας της Σερβίας και της Ένωσης Σερβίας-Μαυροβουνίου να αναγνωρίσουν τις βίαιες αυτές πράξεις ως εγκληματικές σύμφωνα με την ισχύουσα νομοθεσία και επιμένει στη σημασία άμεσης και αποτελεσματικής δράσης εις τρόπον ώστε παρόμοια συμβάντα να μην αφήνονται αναντιμετώπιστα και να προλαμβάνονται στο μέλλον·

3. υπενθυμίζει στις κυβερνήσεις της Δημοκρατίας της Σερβίας και της Ένωσης Σερβίας-Μαυροβουνίου ότι η τήρηση των αρχών της ελευθερίας, δημοκρατίας, σεβασμού των ανθρωπίνων δικαιωμάτων και των δικαιωμάτων των μειονοτήτων καθώς και των θεμελιωδών ελευθεριών και του κράτους δικαίου αποτελεί μία από τις βασικές αρχές της Διαδικασίας Σταθεροποίησης και Σύνδεσης και προϋπόθεση για τη μελλοντική τους σχέση με την ΕΕ, περιλαμβανομένων των καλών σχέσεων με όλες τις γειτονικές χώρες·

4. καλεί την Περιφερειακή Συνέλευση της Βοϊβοδίνας να αντιμετωπίσει επειγόντως τα θέματα αυτά και να συμβάλει στην εγκαθίδρυση ενός πολιτικού κλίματος που θα βοηθήσει στην αντιμετώπιση των ανησυχιών και προσδοκιών όλων των πολιτών εξασφαλίζοντας την ασφάλεια και το κράτος δικαίου στην περιοχή·

5. καλεί τη Διάσκεψη των Προέδρων να εξουσιοδοτήσει την αντιπροσωπεία του για τις σχέσεις με την Αλβανία, τη Βοσνία-Ερζεγοβίνη και τη Σερβία και Μαυροβούνιο (συμπεριλαμβανομένου του Κοσσυφοπεδίου) να αποστείλει εξεταστική αποστολή στην επαρχία αυτή και να υποβάλει έκθεση στην Επιτροπή Εξωτερικών Υποθέσεων και την υποεπιτροπή της για τα Ανθρώπινα Δικαιώματα όσον αφορά τις περαιτέρω ενέργειες που πρέπει να αναληφθούν·

6. καλεί το Συμβούλιο και την Επιτροπή να ελέγξουν επίσης εκ του σύνεγγυς τις εξελίξεις στη Βοϊβοδίνα και να χρησιμοποιήσουν την πολιτική επιρροή της ΕΕ προκειμένου να θιγεί το θέμα με όλες τις αρχές στη Δημοκρατία της Σερβίας και την Ένωση Σερβίας-Μαυροβουνίου·

7. αναθέτει στον Πρόεδρό του να διαβιβάσει το παρόν ψήφισμα στις κυβερνήσεις και τα κοινοβούλια της Δημοκρατίας της Σερβίας και της Ένωσης Σερβίας-Μαυροβουνίου, τις αρχές της Επαρχίας της Βοϊβοδίνας, τον Ειδικό Συντονιστή του Συμφώνου Σταθερότητας για τη Νοτιοανατολική Ευρώπη και τον ΟΑΣΕ.

[1] ΕΕ C 16 E της 22.1.2004, σ. 98.

[2] ΕΕ C 87 Ε της 7.4.2004, σ. 521.

--------------------------------------------------